
KVADKOPTER REPÜLÉSI ADATOK VALÓS IDEJŰ KINYERÉSE

A Pécsi Tudományegyetem Pollack Mihály Műszaki és Informatikai Kar Műszaki Informatika Tanszékén folyamatban lévő AR.Drone-nal kapcsolatos kutatási projektek mindegyikéhez elengedhetetlen a mechanikai degradáció felderítésének egy gyors és hatékony módja, mellyel megszüntethetők vagy jelentősen csökkenthetők a drónok stabilitási problémái.
Nem találhatók olyan adatkinyerő alkalmazások, amelyek egyszerre a komplex irányítás kényelmes megvalósítását és a repülés közben keletkező adatok kinyerését is biztosítanák. Ezért került megalkotásra a DroneProxy, egy transzparens irányító-rögzítő algoritmus, mely lehetővé teszi kézi irányítás, vagy bármely repülésvezérlő alkalmazás használata mellett az elérhető repülési információk teljes palettájának kinyerését, valós idejű megjelenítését és mentését. A rögzített adatokból, ábrázolt grafikonokból (szaturáció, zaj, teljesítmény aránypárok, stb…) kulcsfontosságú következtetéseket lehet levonni a drón mechanikai állapotára vonatkozóan.
A DroneProxy csak nyílt forrású eszközök igénybevételével készült, több programszálat alkalmazó, az AR.Drone protokollokkal tisztában lévő forgalomszűrő és továbbító algoritmus. A hálózati socketek, a multi-threading, a grafikus ábrázolás és a további részletek C++ implementációs részletei megtalálhatók e dolgozatban.
A DroneProxy keretrendszer adatkinyerési funkcióján túl rugalmassá teszi a hálózati infrastruktúra eredeti tervezésből adódó kötöttségeit és lehetőséget nyit a tesztek automatizálása felé.



